次韻王堯明四旱詩 井汲
作者：李綱
朝代：宋

paragraphs: 我居梁谿傍，密邇陸子泉。
漂流旅海陵，又欲買一廛。
願言酌甘芳，爲滌腥與羶。
居然值歲旱，此志無由全。
百井盡枯涸，簡編匪虛傳。
夜汲費燭炬，曉趨駢足肩。
一壺信千金，一飲或萬錢。
逝將向井拜，飛泉爲濺濺。
泓澄古鏡色，吸引星光圓。
洋洋療衆渇，不竭如巨川。
井收遂勿幕，瓶盆送迴旋。
飲水自可樂，安用井底眠。